text: Ono to’asan a kamaro’an no Hayti Indian-Alawako kona sera. 1492 miheca saka 12 folad saka 6 romi’ad pahicera ko tamina ni Kolompo itini, pangangan han nira to Ispaniawla-kanatal(伊斯帕尼奧拉島; Sipanya a sowal:Isla de La Española; Fransu a sowal:Île d’Hispaniola; Hayti-Keriyol sowal:Ispayola),1502 miheca laheci sato malamicowatan-sakowan no Sipanya. Mahawikid no Yoropa a tamdaw ko kefing a lifong ato pihadefek a mipatay to itiniay a yincumin, hadefek sato malahedaw ko Alawako-Indian. To ikor misaadihay a micoro’ to kohetingay-koli nani Afirika, malamatayal no itiniay. Do’edoen ko “Leswiko-Kakaketonan” I 1697 miheca, mapa’aca no Sipanya ko Hayti i Fransu, malamicongacongay no Fransu a Sietominiko. 1791 miheca o kakeridan no kohetingay-tamdaw ci Tosang-Lowitor(杜桑·盧維杜爾; Sipanya a sowal:Toussaint L'Ouverture) milengat to sapisiikedaw a lalood, o sa’ayaway a midemakay to sapisiikedaw a tamdaw i Latin-Amirika Karopaw. 1804 miheca, o sofitay ningra ma’afas a maro’ ko Tayci-Minato(太子港;Fransu a sowal:Port-au-Prince) milekal to kalaheci a misiiked, patireng to Kapolongan-Kitakit. I 1822 miheca tahira i 1844 niaro’an no Hayti ko isakwaliay a sera(aniniay a Tominiko kitakit).